डर नहीं लड़की की इज्जत में झुकते हैं लड़के, शादी के लिए प्रपोज करने का रोमांटिक ट्रेंड
Alia Bhatt Ranbir Kapoor Wedding Anniversary;  Origin of proposal tradition  लड़के क्यों खुशी-खुशी ऐसा करते हैं? यह रिवाज कहां से शुरू होकर कहां-कहां फैला…क्या आपने कभी
आलिया भट्ट और रणबीर कपूर की शादी को 14 अप्रैल को 1 साल पूरा हुआ। उनकी वेडिंग एनिवर्सरी पर सोशल मीडिया पर एक फोटो वायरल हुई जिसमें रणबीर हाथ में अंगूठी लिए घुटनों पर बैठे हैं और आलिया को प्रपोज कर रहे हैं। प्रपोज करने यानी ‘मुझसे शादी करोगी’ या ‘तुमसे शादी करना चाहता हूं’ का यह रोमांटिक अंदाज भारत में तेजी से पॉपुलर हो रहा है।
बॉलीवुड एक्टर राजकुमार राव ने अपनी पत्नी पत्रलेखा को, रणवीर सिंह ने दीपिका पादुकोण को घुटनों पर बैठकर ही प्रपोज किया था। घुटनों पर बैठकर लड़की से शादी के लिए उसका हाथ मांगना, सभी युवाओं के बीच ट्रेंड बन चुका है। शायद इसलिए फिल्में हों या इंस्टाग्राम रील्स या प्री-वेडिंग शूट, इस पोज में युवा जोड़ियां जरूर देखी जा सकती हैं।
क्या है घुटनों के बल बैठकर लड़की से शादी के लिए उसका हाथ मांगने का मतलब? लड़के क्यों खुशी-खुशी ऐसा करते हैं? यह रिवाज कहां से शुरू होकर कहां-कहां फैला…क्या आपने कभी इसके बारे में सोचा है? अगर नहीं तो हम आपको बताते हैं, इस पोजिशन में बैठने और लड़की से उसका हाथ मांगने का रोमांस से दूर-दूर तक कोई लेना-देना नहीं है।
आगे बढ़ने से पहले पोल के जरिए बताएं अपनी राय: 
किसी ने थिएटर में तो किसी ने समुद्र के नीचे किया प्रपोज
प्यार इंसान से क्या कुछ नहीं करा देता। लड़का अगर किसी लड़की को पसंद करता है तो वह प्रपोज करने के नए-नए आइडिया तलाश कर उसे स्पेशल फील कराता है। कुछ लड़कों ने अपनी प्राइवेसी के चलते नाम न छापने की शर्त पर हमें बताया कि उन्होंने कैसे अनोखे तरीके से लड़की को शादी के लिए प्रपोज किया। आज ये कपल्स अपने दोस्तों के बीच मिसाल बन चुके हैं।
केस 1- गुरुग्राम में एक एमएनसी में काम करने वाले शख्स ने अपनी प्रेमिका के साथ अंडमान-निकोबार घूमने का प्लान बनाया। जब वह वेकेशन पर पहुंचे तो उन्होंने लड़की को स्कूबा डाइविंग करने के लिए कहा। लड़की पानी से डरती थी, लेकिन उसे मनाने के बाद दोनों ने स्कूबा डाइविंग की। जैसे ही वो समुद्र के नीचे पहुंचे। अचानक लड़का घुटनों के बल बैठ गया और हाथों में ओएस्टर पकड़कर लड़की की तरफ बढ़ाया। दरअसल उस ओएस्टर में रिंग थी। यह किस्सा उन्हीं के लिए नहीं बल्कि सभी दोस्तों और रिश्तेदारों के लिए यादगार बन गया।
केस 2- मुंबई में रहने वाले एक शख्स ने पूरा फिल्म थिएटर बुक किया और प्रेमिका को फिल्म दिखाने के बहाने वहां ले गया। उसने पहले ही थिएटर वालों को अपनी छोटी-सी वीडियो क्लिप चलाने को दी हुई थी। जैसे ही वीडियो खत्म हुआ, वह घुटनों पर बैठ गया और लड़की को शादी के लिए प्रपोज किया।
आगे बढ़ने से पहले ग्राफिक्स से जानिए किस सेलिब्रिटी ने किया घुटने पर बैठकर प्रपोज: 
घुटनों पर बैठना यानी शादी के लिए राजी करना
डेटिंग कोच प्रतीक जैन कहते हैं कि जब एक लड़का किसी लड़की के सामने घुटनों पर बैठकर उससे प्यार का इजहार करता है तो वह लड़की से गुजारिश करता है कि वह उसकी पत्नी बनना स्वीकार करे। वह चाहता है कि लड़की उसकी जिंदगी में आए, उसकी लाइफ में रंग भरे, उसके साथ घर बसाए, उसके बच्चों की मां बने और दोनों मिलकर एक खुशहाल वैवाहिक जीवन जिएं।
राजा-रानी को सम्मान देने के लिए लोग बैठते थे घुटनों पर 
हर लड़की एक लड़के में जेंटलमैन क्वॉलिटीज खोजती है और उम्मीद करती है कि वह उसे इज्जत दे। इज्जत मिलती है तो स्पेशल होने का एहसास होता है। घुटनों पर बैठने का मतलब है- सम्मान देना।
यह पोज केवल प्रेमी का ही है, कहना गलत होगा। घुटनों पर बैठना कब और कैसे रोमांटिक बन गया, इसका कहीं कोई इतिहास नहीं मिलता। पुराने समय में पश्चिमी देशों में राजा-रानी के सामने उनकी प्रजा घुटनों के बल बैठती थी। यह राजा-रानी को इज्जत देने का एक तरीका था।
किसने बनाया था घुटनों पर बैठने का नियम, यह आगे जानेंगे, लेकिन उससे पहले ग्राफिक्स से जानिए यूनान में कैसे किया जाता था प्रपोज:
सिकंदर ने बनाया घुटनों पर बैठने का नियम?
कुछ इतिहासकारों का दावा है कि 336 ईसा पूर्व में ‘अलेक्जेंडर द ग्रेट’ यानी सिकंदर महान यूनान के मेसेडोनिया के सम्राट बने तो उन्होंने ही दरबार में राजा के आने पर घुटनों पर बैठने का नियम बनाया।
चर्च में जेन्युफ्लेक्ट का रिवाज 
बाएं घुटने के बल बैठना, सीधे हाथ में डायमंड की रिंग या लड़की का हाथ थामना… इस पोजिशन को अंग्रेजी में जेन्युफ्लेक्ट (Genuflect) कहा जाता है। इस शब्द को भगवान की पूजा से जोड़ा जाता है।
दरअसल पश्चिमी देशों में जब लोग चर्च में ईसा मसीह से प्रार्थना करते हैं तो वह ‘जेन्युफ्लेक्ट’ पोजिशन में बैठकर भगवान को सम्मान देते हैं। यह प्यार और श्रद्धा का भी प्रतीक है।
प्रपोज करने के लिए कौन-सी जगह बेस्ट हैं, ग्राफिक्स से जानिए: 
डायमंड रिंग का मतलब था-लड़की का खर्च उठाने की हैसियत रखना
अब इस रिवाज में डायमंड रिंग की भी एंट्री हो गई है। यह भारत का नहीं, वेस्टर्न कल्चर है। पश्चिमी देशों में डायमंड रिंग देने के पीछे एक वजह छिपी थी। दरअसल लड़का अपनी सालभर की कमाई के एक महीने कीमत की डायमंड रिंग खरीदता था। इसका यह मतलब था कि अगर वह लड़की को डायमंड रिंग देता है तो उसकी हैसियत लड़की का खर्चा उठाने की है। वह उसकी जरूरतें पूरी कर सकता है। उसे खुश रख सकता है। यह वेस्टर्न कल्चर किताबों और हॉलीवुड मूवीज के जरिए भारत पहुंचकर यहां भी पॉपुलर हो गया।
लड़के का आत्मसमर्पण यानी उज्ज्वल भविष्य का वादा
अगर कोई लड़का घुटनों पर बैठकर लड़की को प्रपोज करता है तो यह उसका आत्मसमर्पण है। वह पूरी जिंदगी के लिए उस लड़की के सामने झुकने का वादा करता है।
वह महिला के कोख के सामने नतमस्तक होकर गृहस्थी बसाने, बैचलर लाइफ छोड़कर हस्बैंड का रिश्ता आखिरी सांस तक साथ निभाने का वादा करता है। यह सारा तामझाम लड़के की वफादारी, ईमानदारी और समझदारी का नमूना है।
कोई भी रिश्ता बिना झुके, बिना लचक नहीं चलता
रिलेशनशिप काउंसलर गीतांजलि शर्मा के अनुसार घुटनों पर बैठकर प्रपोज करना ही काफी नहीं है। अगर कपल्स सरेंडर के सही मायने समझते तो कभी कोई शादी नहीं टूटती। आजकल शादियां बहुत जल्दी टूटती हैं और इसकी सबसे बड़ी वजह यही है कि रिश्ते में कभी लड़का तो कभी लड़की झुकने को तैयार नहीं होते। रिश्ते में झुकना है तो दिल से खुद को समर्पित करें।
घुटनों पर बैठकर प्रपोज लड़का ही नहीं, लड़की भी कर सकती है, लेकिन लड़कियों ने हमेशा लड़कों को ही ऐसा करते देखा है। आजकल हर शादी में ऐसा करते हुए कपल दिख जाते हैं, लेकिन आत्मसमर्पण कैमरे पर दिखाने के लिए नहीं, बल्कि दिल से होना चाहिए ताकि रिश्ता जिंदगीभर चले। हर कपल को कोशिश करनी चाहिए कि वह पल केवल फोटोग्राफिक मेमोरी बनकर न रह जाए।
रिश्ते में लड़का नहीं, लड़की करती है सरेंडर
प्रतीक जैन कहते हैं कि लोगों को भले ही लगता है कि लड़का घुटनों पर बैठकर लड़की के सामने खुद को सरेंडर कर रहा है, लेकिन असल में रिलेशनशिप में लड़की ही सरेंडर करती है, क्योंकि लड़के के लिए लड़की ही अपना घर, अपना सरनेम और अपना बचपन पीछे छोड़कर एक नए रिश्ते से जुड़ती है।
हालांकि हर लड़की चाहती है कि लड़का उसकी हर बात को माने, लेकिन हकीकत में वह ऐसा लड़का भी नहीं चाहती जो उसके आगे कमजोर पड़े। उन्हें ऐसा लड़का चाहिए जो उनसे ज्यादा स्ट्रॉन्ग हो। जब वो इमोशनल हो जाएं तो लड़का प्रैक्टिकल होकर चीजों को संभाले और जब लड़की प्रैक्टिकल बने तो लड़का इमोशंस के साथ उसे समझाए।
लड़कियां परियों की कहानी में रहना पसंद करती हैं
लड़कियां बचपन से ‘फेरी टेल्स’ यानी परियों की कहानी में जीना पसंद करती हैं। इसमें कोई हकीकत नहीं होती, लेकिन बचपन से उन्हें किसी राजकुमार के आने का इंतजार रहता है। बचपन से ही वे गुड्‌डे-गुड़ियां की शादी कराने में लगी रहती हैं। लड़कियां इमोशनल होती हैं और फैंटेसी वर्ल्ड में जीती हैं। वह ख्याली पुलाव बनाती हैं। लड़का ऐसा होगा…. लड़का वैसा होगा… वह अपनी जिंदगी में शाहरुख खान स्टाइल के प्यार की एंट्री का इंतजार करती हैं।
गीतांजलि कहती हैं कि ‘शाहरुख खान’ अगर जिंदगी में आ भी जाए तो हर लड़की का शाहरुख खान एक ‘इंसान’ ही है और इंसानी रिश्ते निभाने पर ही चलते हैं।’
प्रपोज करने के कई तरीके हैं, ग्राफिक्स पढ़िए: 
हर लड़की चाहती है अल्फा मेल
अल्फा मेल यानी सर्वगुण संपन्न लड़का। जिस लड़के में लीडरशिप के गुण हो, वह कामयाब, समझदार, पावरफुल, निर्णय लेने में सक्षम हो, ऐसे लड़के को ‘अल्फा मेल’ कहा जाता है।
रिलेशनशिप एक्सपर्ट कहते हैं कि भले ही लड़की को अल्फा मेल चाहिए, लेकिन हर लड़का ऐसा नहीं हो सकता है। रिश्ता तभी चलता है जब उसमें उम्मीदें न हों। परफेक्ट रिलेशनशिप के लिए हकीकत में जीना जरूरी है और जो जैसा है उसे वैसा ही स्वीकार करना चाहिए।
अगर उम्मीदें ज्यादा रहेंगी तो लड़की खुश नहीं रहेगी। सबसे बड़ी बात है कि अपने रिश्ते की किसी से तुलना न करें। भले ही कोई घुटनों पर बैठकर हीरे की अंगूठी लड़की को पहना रहा हो, लेकिन आपको नहीं पता कि उनकी मैरिड लाइफ कैसी है।
युद्ध हारने के बाद पराजित सेना भी टेक देती थी घुटने 
एक बहुत मशहूर कहावत है- घुटने टेकना। इसका मतलब है हार स्वीकार करना या आत्मसमर्पण करना। पुराने समय में लड़ाई हारने के बाद सेना घुटने टेककर अपनी हार स्वीकार करती थी। रिलेशनशिप एक्सपर्ट गीतांजलि कहती हैं कि लड़के का लड़की के सामने घुटने टेकने को हम दिल हारना समझें, प्यार जताना समझें या शादी के लिए प्रपोज करना समझें, यह लड़का-लड़की की अपनी पसंद है।
समुद्र की गहराई में घुटनों पर बैठकर प्रपोज करना हो या थिएटर में वीडियो क्लिप दिखाकर प्रपोज करना… प्रपोज करने का मतलब है प्यार का इजहार। इसके लिए घुटनों पर बैठने से बेहतर है एक-दूसरे का साथ देना, एक-दूसरे की बात सुनना, पार्टनर को समझना और मुश्किल वक्त में सब्र रखना। हर कपल को कभी न कभी एक दूसरे के सामने झुकना चाहिए ताकि रिश्ता उम्र भर चले।
ग्राफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सेलेक्ट करें।